בריאן אורסר

בריאן ארנסט אורסר (באנגלית: Brian Ernest Orser; נולד ב-18 בדצמבר 1961) הוא מחליק קרח קנדי בעבר שהתחרה בקטגוריית גברים יחידים וכיום מאמן. הוא אלוף עולם (סינסינטי 1987), פעמיים ברציפות סגן אלוף אולימפי (סרייבו 1984 וקלגרי 1988) ו-8 פעמים אלוף קנדה. 

אורסר זכה לשאת את הדגל הקנדי בטקס הפתיחה של אולימפיאדת קלגרי (1988).

ביוגרפיה 
אורסר נולד בבלוויל, אונטריו.

קריירה כספורטאי
בשנים 1988-1981 זכה אורסר 8 פעמים באליפות קנדה בהחלקה אמנותית בתחרות לגברים יחידים. באליפות העולם שנערכה בהלסינקי, פינלנד בשנת 1983 הוא זכה במדליית ארד, אחרי סקוט המילטון מארצות הברית ונורברט שראם ממערב גרמניה. 

באולימפיאדת סרייבו (1984) זכה אורסר במדליית כסף אחרי המילטון ולפני יוזף סבובצ'יק מצ'כוסלובקיה. חודש לאחר מכן, באליפות העולם שנערכה באוטווה, קנדה הוא זכה במדליית כסף אחרי המילטון ולפני אלכסנדר פדייב מברית המועצות.

באליפות העולם שנערכה בטוקיו, יפן בשנת 1985 זכה אורסר במדליית כסף אחרי פדייב ולפני בריאן בויטנו מארצות הברית.

באליפות העולם שנערכה בז'נבה, שווייץ בשנת 1986 זכה אורסר במדליית כסף אחרי בויטנו ולפני פדייב.

אלוף עולם
באליפות העולם שנערכה בסינסינטי, אוהיו ארצות הברית בשנת 1987 זכה אורסר במדליית זהב לפני בויטנו ופדייב.

באולימפיאדת קלגרי (1988) זכה אורסר במדליית כסף, פעם שנייה ברציפות, אחרי בויטנו ולפני ויקטור פטרנקו מברית המועצות. חודש לאחר מכן, הוא זכה במדליית כסף באליפות העולם שנערכה בבודפשט, הונגריה אחרי בויטנו ולפני פטרנקו.

קריירה כמאמן
אורסר מכהן בתפקיד המאמן הראשי ב"מועדון הקריקט, החלקה וקרלינג של טורונטו" (אחד מהמרכזי הספורט הנחשבים ביותר בקנדה להחלקה אמנותית). הוא אימן את קים יו-נה מקוריאה הדרומית לאליפות אולימפית (ונקובר 2010) ואליפות עולם בשנת 2009, יוזורו האניו מיפן האלוף לשתי אליפויות אולימפיות (סוצ'י 2014 ופיונגצ'אנג 2018) ואליפות עולם בשנים 2014 ו-2017, חאווייר פרננדס מספרד למדליית ארד אולימפית (פיונגצ'אנג 2018) ואליפות עולם בשנים 2015 ו-2016, יבגניה מדבדבה מרוסיה למדליית ארד באליפות העולם בשנת 2019, ועוד.

תארים והישגים 
 בשנת 1985 זכה אורסר באות מסדר קנדה וקודם לקצין במסדר קנדה בשנת 1988.
 במרץ 2009 זכה אורסר להירשם בהיכל התהילה העולמי של החלקה אמנותית.

חייו האישיים 
בנובמבר 1998 ניסה אורסר למנוע את פרסומו של המאבק המשפטי בינו לבין בן זוגו לשעבר, קרייג ליסק, שתבע ממנו מזונות בטענה שגילוי נטייתו המינית תהרוס את הקריירה שלו, אך למרות האאוטינג שנעשה לו הוא זכה לתמיכה בקרב הספורטאים והציבור.

הישגים בולטים

קישורים חיצוניים

הערות שוליים 

ערכים שבהם תבנית בריטניקה אינה מתאימה
מחליקים אמנותיים על קרח קנדים
מחליקים אמנותיים על קרח להט"בים
ספורטאים להט"בים קנדים
חברי מסדר קנדה
נושאי דגל קנדה באולימפיאדה
מקבלי עיטור מסדר אונטריו
מחליקים אמנותיים על קרח באולימפיאדת סרייבו (1984)
מחליקים אמנותיים על קרח באולימפיאדת קלגרי (1988)
קנדים שנולדו ב-1961